Προσφυγή της 1ης Αυγούστου 2011 - Hartmann κατά ΓΕΕΑ (Nutriskin Protection Complex)
(Υπόθεση T-415/11)
Γλώσσα διαδικασίας: η γερμανική
Διάδικοι
Προσφεύγουσα : Paul Hartmann AG (Heidenheim an der Brenz, Γερμανία) (εκπρόσωπος: N. Aicher, δικηγόρος)
Καθού: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
Αιτήματα της προσφεύγουσας
Η προσφεύγουσα ζητεί από το Γενικό Δικαστήριο:
να ακυρώσει την απόφαση του πρώτου τμήματος προσφυγών του ΓΕΕΑ της 26ης Μαΐου 2011 στην υπόθεση R 1524/2010-1·
να καταδικάσει το καθού στα δικαστικά έξοδα, περιλαμβανομένων των εξόδων της διαδικασίας προσφυγής ενώπιον του ΓΕΕΑ.
Λόγοι προσφυγής και κύρια επιχειρήματα
Κοινοτικό σήμα προς καταχώριση: Λεκτικό σήμα "Nutriskin Protection Complex " για προϊόντα των κλάσεων 3 και 5 - Αίτηση προς καταχώριση αριθ. 8 995 086.
Απόφαση του εξεταστή: Απόρριψη της αιτήσεως.
Απόφαση του τμήματος προσφυγών: Απόρριψη της προσφυγής.
Λόγοι προσφυγής: Παράβαση του άρθρου 7, παράγραφος 1, στοιχεία β΄ και γ΄, του κανονισμού 207/2009, δεδομένου ότι το κοινοτικό σήμα του οποίου ζητείται η καταχώριση "Nutriskin Protection Complex" ούτε είναι περιγραφικό όσον αφορά τα προϊόντα των κλάσεων 3 και 5, ούτε στερείται διακριτικού χαρακτήρα, διότι, αφενός, το στοιχείο "Nutriskin" λόγω του ασυνήθιστου συνδυασμού καταλήγει σ' έναν όρο ο οποίος δεν δημιουργεί άμεσα την εντύπωση περιγραφής και, αφετέρου, το καθού περιορίστηκε να συναγάγει την φερομένη έλλειψη διακριτικού χαρακτήρα από την περιγραφική σημασία του σήματος του οποίου ζητείται η καταχώριση.
____________